Colonization in Reverse
Louise Bennett
Wat a joyful news, miss Mattie,
I feel like me heart gwine burs
Jamaica people colonizin
Englan in Reverse

By de hundred, by de tousan
From country and from town,
By de ship-load, by de plane load
Jamaica is Englan boun.

Dem a pour out a Jamaica,
Everybody future plan
Is fe get a big-time job
An settle in de mother lan.

What an islan! What a people!
Man an woman, old an young
Jus a pack dem bag an baggage
An turn history upside dung!

Some people doan like travel,
But fe show dem loyalty
Dem all a open up cheap-fare-
To-England agency.
An week by week dem shippin off
Dem countryman like fire,
Fe immigrate an populate
De seat a de Empire.

Oonoo see how life is funny,
Oonoo see da turnabout?
jamaica live fe box bread
Out a English people mout’.

For wen dem ketch a Englan,
An start play dem different role,
Some will settle down to work
An some will settle fe de dole.

Jane says de dole is not too bad
Because dey payin she
Two pounds a week fe seek a job
dat suit her dignity.

Me say Jane will never fine work
At de rate how she dah look,
For all day she stay popn Aunt Fan couch
An read love-story book.

Wat a devilment a Englan!
Dem face war an brave de worse,
But me wonderin how dem gwine stan
Colonizin in reverse
Write the lyrics for a misc song made in 2014, titled "Colonization in Reverse", by artist "Louise Bennett".